इम र प्रतिभालाई ‘मनोरञ्जन अवार्ड’
नेपाल भलिबल संघका अध्यक्ष मनोरञ्जनरमण शर्माले आफ्नै नामबाट स्थापना गरेको अवार्ड यो वर्ष राष्ट्रिय पुरुष भलिबल टिमका कप्तान इम रानामगर र महिला टोलीकी मुख्य स्पाइकर प्रतिभा मालीलाई प्रदान गरिएको छ ।
काठमाडौँ — नेपाल भलिबल संघका अध्यक्ष मनोरञ्जनरमण शर्माले आफ्नै नामबाट स्थापना गरेको अवार्ड यो वर्ष राष्ट्रिय पुरुष भलिबल टिमका कप्तान इम रानामगर र महिला टोलीकी मुख्य स्पाइकर प्रतिभा मालीलाई प्रदान गरिएको छ ।२०७६ सालको प्रदर्शनका आधारमा यी दुई खेलाडीलाई सर्वोत्कृष्ट घोषणा गरी अवार्ड प्रदान गरिएको हो । नेपाल भलिबल संघको वार्षिक कार्यक्रममा समेत समावेश यो अवार्ड कोरोना महामारीका कारण केही पछि धकेलिएको थियो । राष्ट्रिय खेलकुद परिषद् (राखेप) सदस्य सचिव रमेशकुमार सिलवाल, भलिबल संघका अध्यक्ष शर्मालगायतले आइतबार इम र प्रतिभालाई ३५ हजार रुपैयाँसहित अवार्ड हस्तान्तरण गरे ।२०७६ सालमा नेपालमै आयोजना भएको १३ औं दक्षिण एसियाली खेलकुदमा नेपाली राष्ट्रिय पुरुष टोली लिग चरण पार गर्न असफल रहे पनि महिला टोलीले ऐतिहासिक रजत पदक जितेको थियो । महिला र पुरुष दुवैतर्फ इम र प्रतिभाको प्रदर्शन उत्कृष्ट रहेको ठहर भलिबल संघले गरेको हो ।सागपछि माघ महिनामा भएको आरबीबी एनभीए राष्ट्रिय क्लब च्याम्पियनसिप भलिबलको फाइनलमा एपीएफविरुद्धको खेलमा चोटग्रस्त भएपछि प्रतिभा अहिलेसम्म पनि उपचाररत नै छिन् । अवार्ड पाएपछि उनले अझै राम्रो प्रदर्शन गर्नका लागि प्रेरणा मिलेको बताइन् । ‘म अहिले इन्जुरी भएर बसेको छु । यस्तो अवस्थामा अवार्ड दिएर मेरो हौसला बढाइदिनुभएकामा कृतज्ञ छु,’ प्रतिभाले भनिन् ।मनोरञ्जनरमण शर्माले भलिबल राष्ट्रिय खेल घोषणा भएलगत्तै आफ्नो नामबाट अवार्ड स्थापना गरेका थिए । १० लाख रुपैयाँको अक्षयकोष स्थापना गरी त्यसको ब्याजबाट आउने रकम खेलाडीको सम्मानमा प्रयोग गरिएको यो तेस्रो वर्ष हो । अघिल्लो वर्ष यो अवार्ड पुरुषतर्फ कुलबहादुर थापा र महिलातर्फ सरस्वती चौधरीलाई प्रदान गरिएको थियो । ‘बाँचुन्जेल जे गर्छु, भलिबलकै लागि गर्छु । मैले भलिबललाई केही गर्न सकें भने पछिसम्म सम्झिइनेछु भन्ने ठानेर यो अवार्ड सुरु गरेको हुँ,’ कार्यक्रममा शर्माले भने, ‘पहिलो वर्ष २५, दोस्रो वर्ष ३० र अहिले ३५ हजार रुपैयाँ पुगेको छ । अर्को वर्ष अवार्डको पुरस्कार राशि ५० हजार रुपैयाँ हुनेछ । मेरो मृत्युपछि पनि यो अवार्डलाई मेरा परिवारले निरन्तरता दिनेछन् ।’सदस्य सचिव सिलवालले कोरोनाको असरले खेलाडीमा फिटनेसको समस्या देखिएकामा चिन्ता व्यक्त गरे । ‘केही दिनअघि पोखरामा भएको खेलमा खेलाडीमा फिटनेसको समस्या देखें । यो कोरोनाको प्रभाव पनि हो । यसलाई निराकरण गर्न प्रशिक्षण र प्रतियोगिता निरन्तर हुनुपर्छ । कोरोनाकालपछि अब जिल्ला–जिल्लामा प्रतियोगिता सुरु हुन लागेको छ । यो महिना पोखरामा, अर्को महिना नेपालगन्ज र चैतमा काठमाडौंमा क्लब च्याम्पियनसिप आयोजना हुँदै छ । यी प्रतियोगिताबाट हामीले पुरानो लय फिर्ता ल्याउने प्रयास गर्नुपर्छ ।’ सदस्य सचिव सिलवालले बूढानीलकण्ठमा भलिबलको अन्तर्राष्ट्रिय कभर्डहलका लागि जग्गा पहिचान भइसकेकाले २ वर्षभित्र पूर्वाधार निर्माण गरिने दाबी पनि गरेका छन् । 